b'\n_START_ARTICLE_\nVarroa destructor\n_START_SECTION_\nOpis\n_START_PARAGRAPH_\nOdrasle pr\xc5\xa1ice so kroglaste oblike in imajo \xc5\xa1tiri pare kratkih no\xc5\xbeic. Samice so rde\xc4\x8dkasto rjave barve, samci pa so beli. Samci dose\xc5\xbeejo v dol\xc5\xbeino manj kot milimeter, samice pa lahko v dol\xc5\xbeino dose\xc5\xbeejo do 2 mm, v \xc5\xa1irino pa od 1,5 do 2 mm. Na \xc4\x8debelah parazitirajo le samice, samci po parjenju poginejo. Prvi par nog uporabljajo samice za tipanje, saj je na njih organ za zaznavanje vonja, preostale pa uporabljajo za gibanje. Na spodnji strani vsake no\xc5\xbeice ima samica organ, s katerim se prisesa na \xc4\x8debelje telo, z ustnim aparatom pa nato prebodejo hitin \xc4\x8debeljega telesa. Odrasle samice lahko prehajajo s \xc4\x8debele na \xc4\x8debelo, vendar pa so odrasle \xc4\x8debele le vmesne gostiteljice v \xc4\x8dasu, ko ni zalege. Ko \xc4\x8debela umre, jo parazit zapusti._NEWLINE_Mnogo \xc4\x8debel dobi eno ali ve\xc4\x8d varoj, \xc5\xa1e preden se izle\xc5\xbee, saj samica pr\xc5\xa1ice namre\xc4\x8d zaleze v celico s \xc4\x8debeljo li\xc4\x8dinko, dokler je ta \xc5\xa1e odprta. Br\xc5\xbe ko jo delavke pokrijejo s pokrov\xc4\x8dkom, izle\xc5\xbee nanjo ve\xc4\x8d jaj\xc4\x8dec. Celoten razvojni krog varoj v pokriti zalegi traja deset dni. Obi\xc4\x8dajno se izle\xc5\xbee nekaj samic in en samec varoje hkrati z mlado \xc4\x8debelo.\n_START_SECTION_\nZatiranje\n_START_PARAGRAPH_\nZa zatiranje varoje se uporabljajo akaricidi. Uporablja se tako sinteti\xc4\x8dne akaricide kot tudi naravne spojine, med katere sodijo organske kisline, ki jih vsebuje tudi med. Najpogosteje so to oksalna, mravlji\xc4\x8dna in mle\xc4\x8dna kislina. Uporabljajo se tudi eteri\xc4\x8dna olja, med katerimi naj bi bila najbolj u\xc4\x8dinkovita olje materine du\xc5\xa1ice in evkaliptovo olje. Ekolo\xc5\xa1ko \xc4\x8debelarjenje dopu\xc5\xa1\xc4\x8da tako uporabo organskih kislin, kot tudi rastlinskih eteri\xc4\x8dnih olj. Za vse postopke je odlo\xc4\x8dilno ukrepanje ob to\xc4\x8dno dolo\xc4\x8denem \xc4\x8dasu, ob uporabi sinteti\xc4\x8dnih akaricidov pa je potrebno \xc5\xa1e posebej paziti, saj se lahko pri nepravilni in prepogosti uporabi pri varojah pojavi rezistenca nanje. V Sloveniji so registrirane u\xc4\x8dinkovine za zatiranje varoje amitraz, kumafos, flumetrin in tau-fluvilinat.'